જેનું ધડ-માથું-મગજ એકેયનો મેળ ન પડતો હોય એવી કાળા ડિબાંગ અંધકાર જેવી આ ફિલ્મમાં ઝબૂકતા તારા જેવી ગણીગાંઠી પૉઝિટિવ બાબતો પણ છે. જેમ કે ભલે અહીંતહીંથી ઉસેટીને ભેગાં કર્યાં હોય, પરંતુ ફિલ્મનાં મોટા ભાગનાં ગીતો સહ્ય છે. અરિજિત સિંહે ગાયેલું ‘ઇક વારી...’ આ સૉન્ગ તો રિલીઝ થયું ત્યારથી જ હિટ છે, જ્યારે ફિલ્મનું ટાઇટલ સૉન્ગ ‘કુછ તો હૈ તુઝસે રાબતા...’ છેક એજન્ટ વિનોદના જમાનાથી હિટ છે. ‘મૈં તેરા બૉયફ્રેન્ડ...’ ગીત હની સિંહની ઝેરોક્સ જેવા દેખાતા પંજાબી ગાયક જેવા સ્ટારે ગાયું ત્યારથી હિટ છે. ફિલ્મમાં ‘એક લડકી ભીગી ભાગી સી...’નું ક્લબ મિક્સ પણ ઘુસાડાયું છે જે કિશોરકુમાર-મધુબાલાના યુગથી હિટ છે. ટૂંકમાં, બીજું ગમે એ હોય, આ ફિલ્મનું મ્યુઝિક હિટ છે. જોકે બે ગીતોની વચ્ચે ચાલતી ફિલ્મ એટલી બોરિંગ છે કે ગીતો અલગથી જ સાંભળી લેવાં. ક્યાંક ડાયલૉગ્સમાં સ્માર્ટનેસના ચમકારા દેખાય છે, ત્યાં જ સેક્સિએસ્ટ અને હોમોફોબિક કૉમેડી એમાંય પંક્ચર પાડી દે છે.